Asia T‑676/14

Espanjan kuningaskunta

vastaan

Euroopan komissio

”Kumoamiskanne — Asetuksen (EU) N:o 1173/2011 8 artiklan 3 kohta — Julkisen talouden valvonnan tehokas täytäntöönpano euroalueella — Tilastojen vääristely — Komission päätös tutkinnan käynnistämisestä — Toimi, joka ei voi olla kanteen kohteena — Valmisteleva toimi — Tutkimatta jättäminen”

Tiivistelmä – Unionin yleisen tuomioistuimen määräys (kahdeksas jaosto) 3.9.2015

Kumoamiskanne – Kannekelpoiset toimet – Käsite – Toimet, joilla on sitovia oikeusvaikutuksia – Valmistelevat toimet – Käsitteen ulkopuolelle jääminen – Komission päätös käynnistää euroalueen julkisen talouden valvonnan yhteydessä jäsenvaltion tilastojen vääristelyyn liittyvä tutkinta – Toimi, jolla ei ole tarkoitus tuottaa oikeusvaikutuksia – Tutkimatta jättäminen

(SEUT 261 ja SEUT 263 artikla sekä Euroopan parlamentin ja neuvoston asetuksen N:o 1173/2011 8 artiklan 1, 3 ja 5 kohta)

Ainoastaan sellaiset toimet, joilla on sitovia oikeusvaikutuksia ja jotka voivat vaikuttaa kantajan etuihin muuttaen tämän oikeusasemaa selvästi, voivat olla luonnollisen henkilön tai oikeushenkilön nostaman SEUT 263 artiklan neljännen kohdan mukaisen kumoamiskanteen kohteena. Jos kyse on toimista, jotka laaditaan sisäisen menettelyn useammassa vaiheessa, kannekelpoisia toimia ovat lähtökohtaisesti ainoastaan sellaiset toimenpiteet, joilla vahvistetaan lopullisesti toimielimen kanta menettelyn päätteeksi, pois lukien väliaikaiset toimenpiteet, joiden tavoitteena on valmistella lopullista päätöstä ja joiden lainvastaisuuteen voitaisiin tehokkaasti vedota lopullisesta päätöksestä nostetun kanteen yhteydessä. Toisenlainen kanta voitaisiin ottaa ainoastaan silloin, jos valmistelevan menettelyn aikana toteutetut toimet tai päätökset myös itsessään muodostaisivat päätöksen erityiselle menettelylle, joka olisi erillinen siihen menettelyyn nähden, jonka perusteella toimielin voisi ratkaista asian.

Näin ollen jäsenvaltion nostama kumoamiskanne komission päätöksestä, joka koskee julkisen talouden valvonnan tehokkaasta täytäntöönpanosta euroalueella annetussa asetuksessa 1173/2011 tarkoitetun tilastojen vääristelyyn liittyvän tutkinnan käynnistämistä tässä jäsenvaltiossa, on jätettävä tutkimatta, koska sellaiset toimet, joilla komissio päättää aloittaa tutkinnan, ovat vain valmistelevia toimia, jotka eivät saa aikaan sitovia oikeudellisia vaikutuksia eivätkä vaikuta kantajan etuihin muuttaen tämän oikeusasemaa selvästi SEUT 263 artiklassa tarkoitetulla tavalla.

Tämän suhteen komissio voi asetuksen N:o 1173/2011 8 artiklan 3 kohdan mukaan toteuttaa kaikki tarvittavat tutkinnat vääristelyn osoittamiseksi sellaisissa alijäämää ja velkaa koskevissa tiedoissa, jotka ovat olennaisia SEUT 121 tai SEUT 126 artiklan tai EUT-sopimukseen ja EUT-sopimukseen liitetyn liiallisia alijäämiä koskevasta menettelystä tehdyn pöytäkirjan soveltamisen kannalta. Jäsenvaltio voi siis nostaa SEUT 263 artiklan nojalla kanteen vain sille vastaisesta päätöksestä eli asetuksen N:o 1173/2011 8 artiklan 1 ja 3 kohdan sanamuodon mukaisesti sellaisesta Euroopan unionin neuvoston tekemästä päätöksestä, jolla se määrää jäsenvaltion maksettavaksi sakon, ja on tarkennettava, että mainitun asetuksen 8 artiklan 5 kohdassa annetaan SEUT 261 artiklan mukaisesti unionin tuomioistuimille täysi harkintavalta ”poistaa [sakko] tai alentaa taikka korottaa sitä”. Mahdollisiin laittomuuksiin, jotka liittyvät ennen tällaisen neuvoston päätöksen antamista toteutettuihin toimenpiteisiin, kuten esimerkiksi komission tutkinnan aloittamista koskeviin toimenpiteisiin, on siis mahdollista vedota ainoastaan edellä mainitun kanteen tueksi.

Lisäksi komission päätös aloittaa tutkinta, joka koskee jäsenvaltion tilastojen vääristelemistä, on julkistettu laajalti, mistä sille on aiheutunut suurta vahinkoa kansainvälisillä rahoitusmarkkinoilla, on seikka, joka voi ainoastaan jäädä merkityksettömäksi riidanalaisen päätöksen oikeudellisen luonteen arvioinnissa, eli se ei vaikuta siihen, että riidanalainen päätös ei muodosta SEUT 263 artiklassa tarkoitettua jäsenvaltiolle vastaista tointa.

(ks. 12–19 kohta)